钦定古今图书集成/明伦汇编/氏族典/第599卷 > 宇文公谅
## 钦定古今图书集成/明伦汇编/氏族典/第599卷 > 宇文公谅

按《元史宇文公谅传》：“公谅字子贞，其先成都人。父挺
祖，徙吴兴，今为吴兴人。公谅通经史百氏言，弱冠有
操行。至顺四年，登进士第，授徽州路同知婺源州事。
丁内艰，改同知馀姚州事，以为别驾，两摄会稽县，申
明冤滞，所活者众。省檄察实松江海涂田，公谅以潮
汐不常，后必贻患，请一概免科，省臣从之。迁高邮府”
推官，未几，除国子助教，日与诸生辨析诸经。调应奉
翰林文字、同知制诰兼国史院编修官，以病得告。后
召为国子监丞，除江、浙儒学提举，改佥岭南廉访司
事，以疾请老。公谅平居，虽暗室必正衣冠端坐。尝挟
《手记》一册，识其编首曰：“昼有所为，暮则书之，其不可
书，即不敢为。天地鬼神，实闻斯言。”其检饬之言如此。
所著述，有《折桂集》《观光集》《辟水集》《以斋诗槁》《越中行
槁》，凡若干卷。门人私谥曰“纯节先生。”